KIRJALLINEN KYSYMYS E-0027/01

esittäjä(t): Paulo Casaca (PSE) komissiolle

(17. tammikuuta 2001)

Aihe: Kirnupiimää koskevat toimitukset

Eläinten ruokintaan tarkoitetulle rasvattomalle maidolle ja maitojauheelle myönnettävää tukea koskevan tilintarkastustuomioistuimen erityiskertomuksen n:o 1/99(1) 36 kohdassa todetaan seuraavaa: Alankomaiden osalta havaittiin, että suurin tuensaaja (98 prosenttia tuesta vuonna 1996) toimitti tuotetun kirnupiimän denaturoimattomana eräälle Saksassa sijaitsevalle tilalle. Alankomaiden viranomaiset eivät olleet kuitenkaan kertaakaan tarkistaneet, käytettiinkö kyseistä kirnupiimää todellisuudessa eläinten ruokintaan, eivätkä he olleet pyytäneet Saksan viranomaisia suorittamaan kyseisiä tarkistuksia.

Kyseiseen erityiskertomukseen sisältyvissä komission vastauksissa todetaan, että Tilintarkastustuomioistuimen kohdassa 36 mainitseman Alankomaita koskevan tapauksen osalta komission yksiköt ovat aloittaneet menettelyn tarvittavien paikalla tehtävien seurantatarkastusten suorittamiseksi.

Voisiko komissio näin ollen selvittää,

a) mikä yritys oli (tai mitkä yritykset olivat) kyseessä,

b) mihin toimiin komissio on ryhtynyt ja mitä toimenpiteitä paikallisviranomaiset ovat toteuttaneet,

c) mitä paikalla tehtäviä seurantatarkastuksia toteutettiin ja mitä aiotaan toteuttaa,

d) mikä on tilanne tällä hetkellä?

(1) EYVL C 147, 27.5.1999.

Michaele Schreyerin komission puolesta antama vastaus

(15. maaliskuuta 2001)

Komissio vakuuttaa, että Euroopan petostentorjuntavirasto (OLAF) on toimittanut tilintarkastustuomioistuimen erityiskertomuksen n:o 1/99 perusteella arvoisan parlamentinjäsenen mainitsemat seurantatarkastukset.

Komissio vastaa parlamentinjäsenen kysymyksiin seuraavasti:

a) Yritysten nimiä ei voida salassapitovelvollisuuden vuoksi paljastaa.

b) ja c) OLAF toimitti kaksi tarkastusta. Ensimmäinen tarkastuskäynti tehtiin kesäkuussa 1999 tukea saaneen kirnupiimän tuottajan tiloihin Alankomaihin ja toinen heinäkuussa 1999 kirnupiimän vastaanottajan tiloihin Saksaan. Molemmat tarkastukset toimitettiin yhdessä kansallisten viranomaisten kanssa yhteisen maatalouspolitiikan rahoituksen yhteydessä aiheettomasti maksettuja määriä koskevista sääntöjenvastaisuuksista ja näiden määrien takaisinperimisestä sekä tiedotusjärjestelmän luomisesta tällä alalla ja asetuksen (ETY) N:o 283/72 kumoamisesta 4 päivänä maaliskuuta 1991 annetun neuvoston asetuksen (ETY) N:o 595/91(1) mukaisesti.

d) Suoritettuaan tarkastuskäyntinsä ja selvitettyään eräitä toimenpiteen yleiseen soveltamiseen liittyviä oikeudellisia näkökohtia OLAF päätyi siihen tulokseen, että sääntöjenvastaisuusepäilyt olivat aiheettomia. Tutkinnan tulokset saatettiin asianomaisten jäsenvaltioiden tiedoksi toukokuussa 2000, ja asian käsittely lopetettiin.

Parlamentinjäsenelle huomautetaan vielä, että kyseinen tukijärjestelmä perustuu eläinten ruokintaan tarkoitetulle rasvattomalle maidolle myönnettävää tukea koskevista yksityiskohtaisista säännöistä 27 päivänä heinäkuuta 1968 annettuun komission asetukseen (ETY) N:o 1105/68(2), jonka mukaisesti tukea myönnettiin suoraan rehuna käytettävälle kirnupiimälle. Kyseinen asetus kumottiin 31. joulukuuta 1999 osana yhteisen maatalouspolitiikan mukaisten tukitoimien tarkistuksia ja lainsäädännöllisiä muutoksia.

(1) EYVL L 67, 14.3.1991.

(2) EYVL L 184, 29.7.1968.